FORELØBIGT FORSLAG TIL TILLÆGS- OG ÆNDRINGSBUDGET Nr. 6 TIL BUDGETTET FOR 2002 - OVERSIGT OVER INDTÆGTER OG UDGIFTER EFTER SEKTION - Sektion I - Europa-Parlamentet - Sektion II - Rådet - Sektion III - Kommissionen - Sektion IV - Domstolen - Sektion V - Revisionsretten - Sektion VI - Det Europæiske Økonomiske og Sociale Udvalg - Sektion VIII - Del A - Den Europæiske Ombudsmand - Sektion VIII - Del B - Den Europæiske Tilsynsførende for Databeskyttelse

(forelagt af Kommissionen)

Under henvisning til:

- traktaten om oprettelse af Det Europæiske Fællesskab, særlig artikel 272,

- traktaten om oprettelse af Det Europæiske Atomenergifællesskab, særlig artikel 177,

- finansforordningen af 21. december 1977 vedrørende De Europæiske Fællesskabers almindelige budge [1] [2]1, senest ændret ved forordning nr. 762/200 [3] [4]2 af 9. april 2001, særlig artikel 15,

[1]

[2] EFT L 356 af 31.12.1977, s. 1.

[3]

[4] EFT L 111 af 20.04.2001, s. 1.

forelægger Europa-Kommissionen hermed på baggrund af nedenstående begrundelse budgetmyndigheden det foreløbige forslag til tillægs- og ændringsbudget nr. 6 til 2002-budgettet .

***

INDHOLDSFORTEGNELSE

BEGRUNDELSE

1. Indledning

2. Baggrunden for dette FFTÆB

3. Uudnyttede bevillinger fra 2002

4. Fremskyndelsen af betalinger fra 2003 til 2002

5. Udvidelse af foranstaltninger i 2002

6. Situationen i de enkelte institutioner

7. Resumé af foranstaltningen

OVERSIGT OVER INDTÆGTER OG UDGIFTER EFTER SEKTION

Oversigten over indtægter og udgifter efter sektion fremsendes separat med anvendelse af SEI-BUD-systemet. Som eksempel herpå er en sproglig version af oversigten over indtægter og udgifter efter sektion vedlagt som teknisk bilag

BEGRUNDELSE

1. Indledning

Under samrådet i juli måned besluttede budgetmyndigheden, at fleksibilitetsinstrumentet for udgiftsområde 5 ikke skulle anvendes til at dække de yderligere finansieringsbehov i 2003 i forbindelse med forberedelsen af den kommende udvidelse. Disse yderligere behov fremgik af de to rapporter fra generalsekretærerne og blev senere bekræftet i de forskellige institutioners overslag over indtægter og udgifter.

Derimod tilskyndede budgetmyndigheden institutionerne til at iværksætte en foranstaltning vedrørende fremskyndet betaling [5]. Formålet hermed er at samle de resterende disponible bevillinger for 2002 og overføre dem til budgetposter, hvor de kan anvendes til forudbetaling i 2002 af udgifter, der oprindeligt var forudset til at skulle afholdes i 2003. For disse budgetposters vedkommende vil bevillingerne på 2003-budgettet således blive nedsat med det samme beløb som det, der forventes betalt over 2002-budgettet.

[5] normalt betegnet ved det engelske udtryk "frontloading".

Den disponible margen, der herved fremkommer i 2003, vil gøre det muligt at dække de behov, som det nuværende loft for udgiftsområde 5 ellers ikke gør det muligt at dække. Der er bl.a. bl.a. tale om de 500 stillinger til eksternt personale, som Kommissionen har anmodet budgetmyndigheden om for 2003 som led i forberedelsen af udvidelsen. Foranstaltningen vil også bevirke, at Europa-Parlamentet får rådighed over yderligere bevillinger i 2003 til at fortsætte sin politik med fremskyndet finansiering af bygninger. Og endvidere medfører foranstaltningen en forhøjelse af den endelige margen inden for udgiftsområde 5 i 2002, hvilket øger institutionernes kapacitet til at dække uforudsete behov, der vil kunne opstå i 2003, som bliver et afgørende år for forberedelsen af udvidelsen

Nærværende foreløbige forslag til tillægs- og ændringsbudget (FFTÆB) har til formål at foretage omfordelingen af de bevillinger, der ikke vil blive udnyttet i 2002, til budgetposter, hvor de kan anvendes til fremskyndet betaling. Anvendelsen af et FFTÆB frem for overførsler er begrundet i bl.a. foranstaltningens interinstitutionelle karakter. Visse institutioner benytter desuden dette FFTÆB til at foretage interne overførsler inden for deres sektion. Disse bevillingsoverførsler er ikke direkte knyttet til den aktuelle "frontloading"-foranstaltning, men er et led i den flerårige programmering af visse udgifter i forbindelse med forberedelsen af udvidelsen.

2. Baggrunden for dette FFTÆB

Da Kommissionen analyserede udnyttelsen af bevillingerne for regnskabsåret 2001 efter regnskabsafslutningen, konstaterede den, at alle fællesskabsinstitutionerne i stort omfang havde annulleret administrationsbevillinger. Under samrådet den 11. juli besluttede budgetmyndigheden, at så mange som muligt af de uudnyttede bevillinger fra 2002 skulle anvendes til den planlagte "frontloading"-foranstaltning. I begyndelsen af oktober 2002 mødtes institutionernes generalsekretærer med repræsentanter for Europa-Parlamentets Budgetudvalg for at anslå, hvor mange af de uudnyttede bevillinger fra 2002, der ville kunne anvendes til foranstaltningen.

Dernæst sendte Kommissionens tjenestegrene et brev til generalsekretærerne for de øvrige institutioner, hvori de anmodede dem om at deltage i "frontloading"-foranstaltningen, som de havde forpligtet sig til på det ovenfor nævnte møde. Nærværende FFTÆB er baseret på de forskellige institutioners svar på dette brev. De samlede disponible bevillinger for samtlige institutioner udgør 80,13 mio. EUR.

På grundlag af et overslag over de disponible bevillinger og en identificering af de budgetposter, for hvilke betalingerne ville kunne fremskyndes, vedtog Parlamentet ved førstebehandlingen de specifikke ændringer af budgettet for 2003, som medføres af den aktuelle "frontloading"-foranstaltning og nedsatte bevillingerne under de pågældende poster.

Parlamentet vedtog også en række ændringer gående ud på delvis at udnytte den yderligere margen, der blev skabt gennem nedsættelserne. Disse ændringer sikrede de bevillinger, Kommissionen har brug for til de 500 eksterne stillinger, som er forudset i forbindelse med udvidelsen, ligesom de øvrige institutioners budgetter blev tilpasset. Med ændringerne forhøjedes også Parlamentets bevillinger i forbindelse med dets deltagelse i foranstaltningen, således at Parlamentet fik mulighed for i 2003 at fortsætte sin politik for fremskyndet finansiering af bygninger.

Budgetmyndighedens godkendelse af dette TÆB skulle kunne finde sted samtidig med indgåelsen af aftalen mellem budgetmyndighedens to parter om 2003-budgettet for at bevare sammenhængen mellem disse to elementer i "frontloading"-foranstaltningen. Det skal bemærkes, at Rådet også deltager i foranstaltningen gennem en intern overførsel af 3 mio. EUR, som gør det muligt for Rådet at fremskynde en del af udgifterne til offentliggørelsen af den gældende fællesskabsret. Da beløbet ikke er medtaget i FFTÆB, udgør dette således 77,13 mio. EUR.

3. Uudnyttede bevillinger fra 2002

Underudnyttelsen af visse bevillinger for 2002 har for samtlige institutioners vedkommende en række generelle årsager:

* Stigningen i lønningerne i perioden fra juli 2002 til december 2002 er mindre end forventet ved opstillingen af budgettet for 2002. Således opererede 2002-budgettet med en stigning på 2,7 % i perioden juli-december 2002, medens den faktiske stigning kun er på 2 %.

* Raten for besættelse af ledige stillinger har i visse institutioner været lavere end forventet. For Kommissionens vedkommende bevirkede frygten for en nedskæring af stillingsbevillingerne med 34 mio. EUR i forhold til de bevillinger, der var forudset i det foreløbige budgetforslag for 2003, at den i midten af 2002 følte sig tilskyndet til at udvise forsigtighed i forbindelse med nyansættelser. OLAF har haft visse problemer med at besætte sine ledige stillinger i forhold til den oprindelige planlægning. Revisionsretten har endvidere vanskeligheder med at rekruttere (og med at fastholde) tjenestemænd i Luxembourg. Det faste nedslag for Domstolen viste sig at være lidt for lavt i 2002 (2,5 %) og mindre end det fradrag, der var forudset i 2003-budgettet efter Parlamentets førstebehandling (3 %).

* Hverken Parlamentet eller Kommissionen har anvendt alle deres formålsbestemte bevillinger, og Parlamentet har ikke udnyttet en del af reserven til uforudsete udgifter.

* Der er opnået budgetmæssige besparelser gennem Parlamentets forudbetaling af 165 mio. EUR med det formål at fremskynde finansieringen af Louise Weiss-bygningen i Strasbourg.

* Der har været en række besparelser i forbindelse med saldiene for administrationsbevillinger på grund af visse punktuelle tilfælde, hvor bevillingsbehovene har været mindre end ved den oprindelige planlægning, og hvor programmeringen indtil slutningen af 2002 er blevet revideret i overensstemmelse hermed.

4. Fremskyndelsen af betalinger fra 2003 til 2002

Som budgetmyndigheden understregede det under samrådet i juli 2002, er de første betalinger, der kan fremskyndes takket være de ikke-udnyttede bevillinger fra 2002, udgifter vedrørende offentliggørelsen af den afledte ret på kandidatlandenes sprog. Af de 29 mio. EUR, som oprindeligt var forudset for 2003, vil 25,6 mio. allerede kunne anvendes i 2002 til afgivelse af de nødvendige bestillinger i forbindelse med offentliggørelse. Kommissionen vil kunne indgå forpligtelser for 8,7 mio. EUR i 2002 (heraf 1 mio. EUR af besparelserne i 2002 på posten for EFT, hvilket bevirker, at den nødvendige forøgelse for 2002 for Kommissionens vedkommende kun vil være på 7,7 mio. EUR). Rådet vil kunne indgå forpligtelser for 16,9 mio. EUR (hvoraf 3 mio. EUR vil kunne tilføres gennem en intern overførsel, hvorfor de ikke er medtaget i nærværende FFTÆB; forøgelsen gennem dette FFTÆB bliver derfor for Rådets vedkommende på 13,9 mio. EUR). Det skal bemærkes, at de udgifter for 2003 til offentliggørelse af den gældende fællesskabsret, som ikke kan forudbetales i 2002, dvs. 3,4 mio. EUR, skal være forudset på 2003-budgettet. Som følge af den fuldstændige annullering af bevillingerne til offentliggørelsen af fællesskabsretten, som blev besluttet ved Parlamentets førstebehandling, må genopførelsen af midlerne ske ved andenbehandlingen.

Desuden vil visse foranstaltninger vedrørende indkøb af goder og tjenesteydelser, som oprindeligt var planlagt til 2003, kunne fremskyndes til 2002. Det drejer sig bl.a. om fornyelse af edb- og telekommunikationsmateriel. Kommissionen kan fremskynde denne type foranstaltninger med 6,5 mio. EUR.

Endelig omfatter de fleste af Kommissionens lejekontrakter en kvartalsvis forudbetaling af husleje. Dette betyder bl.a., at der ligesom de foregående år vil være indgået forpligtelser for og betalt husleje for første kvartal i et år i december i det foregående år, dvs. i det aktuelle tilfælde og for så vidt angår huslejen for første kvartal 2003, inden den 31. december 2002. Med dette FFTÆB, og i overensstemmelse med ændringsforslagene vedrørende huslejer, som blev vedtaget af Europa-Parlamentet ved førstebehandlingen, er det forudset at betale disse beløb over 2002-bevillingerne og ikke ved forudanvendelse af 2003-bevillingerne. I tilfælde af, at gennemførelsen i 2002 af disse betalinger skulle støde på vanskeligheder, vil Kommissionen anmode om en ikke-automatisk fremførsel af disse bevillinger for at kompensere for nedsættelsen af 2003-bevillingerne. Det beløb, som forudses anvendt på denne måde i 2002 over kapitel A-20, udgør 48,9 mio. EUR.

5. Udvidelse af foranstaltninger i 2002

Domstolen og Revisionsretten foreslår, at dette FFTÆB anvendes til at øge en række poster for 2002 vedrørende forberedelsen af udvidelsen med uudnyttede bevillinger inden for deres sektion. Forhøjelsen i 2002 er på 0,15 mio. EUR for Domstolens og på 0,5 mio. EUR for Revisionsrettens vedkommende. Begrundelserne for disse forhøjelser følger nedenfor i afsnittene om de enkelte institutioner. Dette beløb på 0,65 mio. EUR er således ikke til rådighed for foranstaltningen med fremskyndet betaling, hvilket forklarer forskellen mellem beløbet på 80,13 mio. EUR, som er et resultat af besparelserne i 2002, og beløbet på 79,48 mio. EUR, som 2003-budgettet skal nedskæres med som led i den fremskyndede betaling.

6. situationen i de enkelte institutioner

Hvert år ved årets udløb forelægger Europa-Parlamentet en bevillingsoverførsel, som har til formål at samle de uudnyttede bevillinger og omfordele dem på poster, hvor de bl.a. kan anvendes til forudbetaling af udgifter i forbindelse med bygninger ("omfordelingsoverførslen"). I år ønsker Europa-Parlamentet at anvende dette FFTÆB til omfordeling af sine administrationsbevillinger.

I 2002 udgør det beløb, der fremkommer efter omfordelingen, 42,7 mio. EUR. Heraf kan 46 % tilskrives budgetbesparelser som følge af fremskyndede betalinger for bygninger ved årets begyndelse, 23 % besparelser på bevillinger til personale på grund af ubesatte stillinger og en mindre justering af lønningerne end forventet, 16 % reserver og resten overskud på driftsbevillinger til bl.a. rengøring, vedligeholdelse af teknisk udstyr, restauranter og kantiner.

For Parlamentets vedkommende er de tekniske, juridiske og finansielle betingelser for, at finansieringen af bygninger umiddelbart kan fortsætte, ikke alle opfyldt. Derfor har Parlamentet til hensigt at anvende teknikken med fremskyndet betaling til at kunne råde over visse supplerende bevillinger i 2003. Af de 42,7 mio. EUR, der er identificeret gennem omfordelingsoperationen, vil Parlamentet kunne råde over 35 mio. EUR i 2003, idet resten vil bidrage til at øge margenen inden for udgiftsområde 5 og hjælpe Kommissionen med at finansiere de yderligere behov, der opstår på grund af udvidelsen.

Parlamentet bidrager også med 0,87 mio. EUR til offentliggørelsen af den afledte ret i forbindelse med udvidelsen. Dette beløb indgår ikke i betalingsfremskyndelsen og vil skulle finansieres over 2003-budgettet.

Rådet er en af de institutioner, der er indstillet på at fremskynde betalingen af udgifter for 2003 til 2002 på grund af dets særlige ansvar i forbindelse med offentliggørelsen af den gældende fællesskabsret. Af de 18 mio. EUR, som Rådet skal bruge til at offentliggøre sin del af fællesskabsretten i perioden 2002-2003, vil det kunne anvende 16,9 mio. EUR i 2002. Som følge af Parlamentets ændringsforslag under førstebehandlingen, som annullerede samtlige 18 mio. EUR, der var afsat til den særlige reserve til finansiering af offentliggørelsen af den gældende fællesskabsret, skal forskellen mellem Rådets behov for 2003 (som Publikationskontoret for nylig har revurderet til 18,56 mio. EUR) og det beløb, der dækkes af den fremskyndede betaling, dvs. 1,66 mio. EUR, genopføres på budgettet for 2003 ved andenbehandlingen.

Desuden har Rådet identificeret en besparelse på 3 mio. EUR, som kan anvendes til fremskyndet betaling. Disse bevillinger vil blive overført til budgetposter for offentliggørelse af den gældende fællesskabsret gennem en intern overførsel i Rådet. De resterende nødvendige bevillinger for 2002, dvs. 13,9 mio. EUR, tilføres gennem nærværende FFTÆB.

Kommissionens besparelser på administrationsbevillinger i 2002, anslås til 26,7 mio. EUR. OLAF sparer 5 mio. EUR hovedsagelig på grund af ubesatte stillinger (men besættelsen af stillinger udvikler sig positivt takket være de foreliggende lister over egnede kandidater), 9 mio. EUR spares på lønninger og pensioner, 3,6 mio. EUR er til rådighed fra generaldirektoraternes decentraliserede udgifter (teknisk bistand, konferencer), og resten hidrører fra underudnyttelse af visse formålsbestemte bevillinger og punktuelle besparelser i forbindelse med den løbende forvaltning, bl.a. underudnyttelse af bevillingerne til tilskud til Europaskolerne samt lavere udgifter i 2002 til kodificering af retsakter og til nyansættelser.

Det er først og fremmest Kommissionen - og Rådet - der vil kunne fremskynde betalinger fra 2003 til 2002. Derfor er Kommissionen den største modtager af de bevillinger, der er identificeret som ikke-nødvendige i de forskellige institutioner. Og derfor bevirker nærværende FFTÆB, at de samlede bevillinger for 2002 til poster, der vedrører Kommissionen, forhøjes med 62,6 mio. EUR. For de posters vedkommende, som bliver genstand for forhøjelserne, vil bevillingerne for 2003 blive nedsat med samme beløb i forhold til budgetforslaget. Anmærkningerne til visse af disse poster ændres for at tydeliggøre, at bevillingerne er justeret som led i foranstaltningen vedrørende fremskyndet betaling.

Lige som for Rådets vedkommende skal bevillingerne for 2002 til offentliggørelse af den afledte ret justeres i forhold til Parlamentets førstebehandling med henblik på at dække de behov i 2003, der ikke kan dækkes gennem fremskyndet betaling til 2002, nærmere betegnet et beløb på 0,87 mio. EUR, som tager højde for Publikationskontorets revaluering af Kommissionens bidrag for perioden 2002-2003.

Domstolen har identificeret en række besparelser, hovedsagelig på lønninger, som direkte skyldes antallet af ubesatte stillinger i forhold til den faste nedskæring i 2002, mindre rotation i personalet end forudset (hvilket nedsætter udgifterne i forbindelse med tiltrædelse og fratrædelse af tjenesten) og at satsen for tilpasning af lønningerne har været lavere end forudset. Domstolen har også identificeret andre besparelser i 2002 i forbindelse med rengøring og vedligeholdelse af tekniske installationer samt med telefonudgifter. I overensstemmelse med visse foranstaltninger, der er forudset over 2003-budgettet, ønsker Domstolen også at benytte dette FFTÆB til at foretage en intern justering af sit budget med 150 000 EUR, som skal anvendes til erhvervelse af edb-materiel. Dette beløb er således ikke en egentlig del af foranstaltningen vedrørende fremskyndet betaling.

Revisionsretten har navnlig identificeret besparelser i forbindelse med lønninger. Foruden den lavere sats for tilpasning af lønningerne skyldes disse besparelser direkte de vanskeligheder, Retten har med at få besat sine ledige stillinger i Luxembourg med tjenestemænd, der er specialiseret inden for dens aktivitetsområder.

Revisionsretten bruger også dette TÆB til at foretage en justering af bevillingerne inden for sektion V. Således skal Revisionsretten som led i den kommende udvidelse finansiere de undersøgelser og det øvrige arbejde, der er tvingende nødvendigt for at kunne udstyre den mødesal, der er under opførelse, med 22 tolkekabiner. Installationen af kabinerne i salen, medens den er under opførelse, vil muliggøre store besparelser. Retten har til hensigt at stille denne mødesal til rådighed for samtlige fællesskabsinstitutioner og -organer, der har sæde i Luxembourg.

Desuden deltager Retten i foranstaltningen vedrørende fremskyndet betaling med 1,65 mio. EUR, gennem bevillingsoverførsel nr. 36/2002, som blev godkendt af budgetmyndigheden i oktober 2002. Denne overførsel skal ses som en udmøntning af en aftale, der blev indgået i forbindelse med budgetproceduren for 2003, mellem institutionen og budgetmyndigheden. Denne aftale tager sigte på at udsætte opførelsen og dermed finansieringen af den anden udvidelse af Rettens hovedbygning i Luxembourg og at anvende en del af bevillingerne fra første tranche af finansieringen (opført på 2002-budgettet) til at fremskynde betalingen af visse udgifter, der oprindeligt var forudset for 2003.

Det Europæiske Økonomiske og Sociale Udvalg (EØSU) har identificeret besparelser på lønninger, som skyldes, at satsen for tilpasning af lønningerne, har været lavere end forventet. Desuden er der konstateret besparelser i forhold til det forventede inden for området tolkning.

Den Europæiske Ombudsmand har også identificeret visse besparelser i 2002 i forbindelse med kontorinventar og køretøjer. Desuden har det ikke i 2002 været muligt at anvende de forudsete bevillinger til undersøgelser. En del af bevillingerne til møder er heller ikke blevet udnyttet som følge af en udsættelse i 2002 af et møde mellem Ombudsmanden og de regionale ombudsmænd i Europa.

Endelig har forsinkelsen i forbindelse med oprettelsen af Den Europæiske Tilsynsførende for Databeskyttelse (EDPS: European Data Protection Officer) bevirket, at de bevillinger, der var forudset hertil i budgettets sektion VIII B, i fuldt omfang kan anvendes som led i foranstaltningen vedrørende fremskyndet betaling.

7. Resume af foranstaltningen

Nedenstående tabel viser for de enkelte institutioner de bevillinger, der henholdsvis nedsættes og forhøjes gennem nærværende FFTÆB. Tabellen viser også de justeringer af forslaget til 2003-budgettet, der skal foretages i forbindelse med budgetproceduren for 2003. De fleste af justeringerne blev allerede foretaget ved Parlamentets førstebehandling. Under andenbehandlingen vil der skulle foretages en sidste justering af posterne vedrørende offentliggørelse i EF-Tidende (for Rådets og Kommissionens vedkommende) samt af posten for husleje (A-200) og eventuelt af Kommissionens post for inventar.

>TABELPOSITION>

Nedenstående tabeller giver detaljerede oplysninger vedrørende de enkelt institutioner

>TABELPOSITION>

>TABELPOSITION>

>TABELPOSITION>

>TABELPOSITION>